ПРИЛОЖЕНИЕ № 2

**Вячеслав Иванович Худяев**

Коми Республикаса Юралысьлӧн 2021 во моз тӧлысь 6 лунся 99 №-а Индӧдӧн сетӧма «Почёта гражданин» Коми Республикаса медвылыс почёт ним.

В.И. Худяевчужис Сыктывкарын 1946 вося рака тӧлысь 6 лунӧ. 1969 воын Ленинградса инженерно-стрӧительнӧй институтын стрӧитчан факультет помалӧм бӧрын Вячеслав Иванович пырис уджавны Главкомигазнефтестройлӧн Кӧрт да бетон сора изделиеяс вӧчан Ухтаса заводӧ инженер-технологӧн. Заводын 6 во чӧж уджалігӧн Вячеслав Иванович инженерсянь воӧдчис директорӧдз.

1976 воын В.И. Худяевӧс индісны КПСС-лӧн Коми областнӧй комитетын стрӧитчан юкӧнӧн заведуйтысьӧс вежысьӧн. Сійӧ кывкутіс туйяс да посъяс стрӧитӧм вӧсна. 1980 воын Вячеслав Ивановичӧс бӧрйисны мӧд секретарӧн, а 1985 воын – КПСС-лӧн Сыктывкарса горкомлӧн медводдза секретарӧн. Тайӧ кадӧ ыджыд ӧдӧн сӧвмис Коми АССР-са юркарлӧн экономикаыс. Буретш сэки заводитісны уджавны Сыктывкарса ЛПК-ын бумага вӧчан нёльӧд да витӧд машинаяс, туалетнӧй бумага вӧчан цех, кытӧм материалъяс вӧчан фабрика, металлысь изделиеяс вӧчан завод, ЛДК‑ын косьтан да пакетируйтан линия.

Вячеслав Иванович сӧвмӧдіс Сыктывкарлысь социальнӧй инфраструктурасӧ. Быд во республикаса юркарын кыпӧдісны 150 – 170 сюрс м2 оланін, 2-3 детсад, выль школаяс, йӧзлысь дзоньвидзалун видзан объектъяс.

1987 воын В.И. Худяев босьтчис веськӧдлыны Коми АССР-са Министръяс Сӧветӧн. 1987-1990 воясӧ республика сӧвмис ыджыд ӧдӧн. Быд во перйисны 30 миллион тоннаӧдз из шом, 21 миллион тоннаӧдз мусир, 4 миллиард м3 биару, 25 миллион м3 вӧр. Республикалӧн историяын та мында из шомсӧ, мусирсӧ, биарусӧ эз перйывны да вӧрсӧ эз пӧрӧдлыны. Тайӧ кадӧ вынсьӧдӧма 2000 воӧдз оланін стрӧитан уджтас. Сійӧ кадӧ во чӧжӧн кыпӧдлісны 840 сюрс м2 оланін, 10-12 детсад, 4-5 школа. 7 во чӧжӧн лэптісны Кӧрткерӧсын, Княжпогостын, Емдінын, Мылдінын, Печораын, Интаын, Сыктывкарын больничаяс.

Вячеслав Иванович котыртіс «Книга памяти» йӧзӧдӧмсӧ, веськӧдліс Коми войтырлӧн І съездса оргкомитетӧн. В.И. Худяев дырйи республикаса лунвыв районъяслы сетісны Ылі Войвыв районъяс дорӧ ӧткодялӧм районъяслысь статус. Сійӧ зіля пырӧдчис Войвывъяс йылысь федеральнӧй оланпас дасьтӧмӧ да примитӧмӧ. Тайӧ оланпас серти кокньӧдъясӧн миян республикаса да мукӧдлаын олысь йӧз вӧдитчӧны ӧнӧдз на.

1995 воын Вячеслав Иванович кутіс юрнуӧдны Коми Республикаса туй отрасльӧн. Сійӧ лоис Коми Республикаса архитектура, стрӧитчӧм да энергетика министерствоын Коми республиканскӧй туй департаментса медыджыд директорӧн. Та бӧрын 8 во чӧж веськӧдліс Коми Республикаса туй овмӧсӧн веськӧдлан комитетӧн. Тайӧ кадӧ пыртӧма уджӧ 1235 километр кузьта автомашина туй, 83 пос (ӧтувъя кузьтаыс – 5 гӧгӧр километр). Сэки котыртӧма посъяс стрӧитысь, дзоньталысь да дӧзьӧритысь предприятие да лӧсьӧдӧма нормативъяс серти 15 километр кузьта посъяс. Таӧдз та мында поссӧ да туйсӧ республикаын эз стрӧитлыны.

Вячеслав Ивановичӧс бӧрйылісны РСФСР-лӧн Медвылыс Сӧветса, Россияса Федеральнӧй Собраниелӧн Федерация Сӧветса, Коми АССР-лӧн Медвылыс Сӧветса, Коми Республикалӧн Каналан Сӧветса депутатӧн.